E ardhmja e Hagia Sofias
Udhëheqësit turq synojnë ta shndërrojnë muzeun, dikur kishë dhe më pas xhami, në një xhami.
Thirrja e një ministri të Turqisë për ta shndërruar përsëri në xhami Shën Sofinë e Stambollit, e cilatani është muze, ka provokuar kundërshtime mes grupeve fetare dhe diplomatike. Shën Sofia, e cila u ndërtua fillimisht si kishë, mbetet një simbol i rëndësishëm i Krishtërimit. Statusi i monumentit të Stambollit, Shën Sofia ose Haghia Sofia, siç njihet gjerësisht, ka qenë gjithmonë i debatueshëm. Për 1 mijë vjet me radhë ajo ishte kisha më e rëndësishme e Krishtërimit, në qendër të Perandorisë Bizantine. Me rënien e Kostandinopojës, nën zgjedhën e turqve otomanë, ajo u shndërrua në xhami. Pastaj, në vitin 1931, sundimtarët laikë të Turqisë e shndërruan atë në muze. Tani, zëvendëskryeministri turk Bulent Arinc, gjatë një vizite tek Hagia Sofia, la të kuptohet se ajo mund të ndryshohet përsëri. Dikur ish-xhamitë mund të funksiononin si muzeume, por tani është ndryshe, thotë ai. Hagia Sophia tani duket e dëshpëruar, por me vullnetin e zotit asaj do t'i kthehet përsëri buzëqeshja. Profesoresha Istar Gozaydin në Univestitetin Dogus të Stambollit është eksperte për fenë dhe shtetin. Ajo thotë se prapa një vendimi të tillë mundet të fshihen zgjedhjet dhe politika. Kryeministri turk Recep Tayyip Erdogan tashmë e ka filluar fushatën elektorale, duke grumbulluar rreth vetes besimtarët, shpesh duke përdorur një retorikë fetare dhe nacionaliste. Analistët theksojnë se kthimi përsëri i Shën Sophias në xhami do të ndikonte pozitivisht tek votuesit nacionalistë, të cilët e shohin atë si simbol të dikurshëm të madhështisë së Perandorisë Otomane. Krahas me miliona turistë, Hagia Sofian e vizitojnë çdo vit edhe shumë turq. Ky i ri nuk ka dyshime që monumenti duhet shndërruar në xhami. Stambolli është qendra e Patriarkanës Ekumenike të Kishës Ortodokse. Janë shtuar shqetësimet për shkak të shndërrimit tashmë të dy muzeumeve në xhami nga qeveria aktuale, të cilat më parë kanë qenë kisha me përmasa më të vogla, por që kanë të njëjtin emër me Hagia Sophian. Shkëlqesia e tij Genadios i Sassima, kreu i Patriarkanës Orthodokse me seli në Stamboll, paralajmëron se kthimi i Hagia Sofias në xhami do të ishte një hap i tepruar. Athina tashmë e ka dënuar edhe vetë sugjerimin për shndërrimin e Hagia Sofias në xhami. Por zëdhënësi Ministrisë së Jashtme turke Levant Gumrukcu thotë se Ankaraja nuk ka nevojë për leksione mbi lirinë fetare. Por vëzhguesit parashikojnë, se lufta e fjalëve mund të jetë thjesht një paralajmërim për ato që do të vijnë, në kushtet kur Kisha Orthodokse ka aleatë të fuqishëm si në Washington, edhe në Bruksel.